
(N á v r h)
OPATRENIE

Ministerstva zdravotníctva Slovenskej republiky
 
z.......2026, 

ktorým sa vydáva Metodika kĺzavej predikcie pre odhad, či prostriedky zdravotnej poisťovne postačujú na výnimočné prípady úhrad liekov, dietetických potravín a zdravotníckych pomôcok

Ministerstvo zdravotníctva Slovenskej republiky podľa § 88a ods. 2 písm. f), § 88b ods. 2 písm. a), §88c ods. 2 písm. d), §88d ods. 2 písm. c) a § 88e ods. 2 písm. c) zákona č. 363/2011 Z. z. o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia a o zmene a doplnení niektorých zákonov v znení neskorších predpisov ustanovuje:

§ 1

Metodika kĺzavej predikcie pre odhad, či prostriedky zdravotnej poisťovne postačujú na výnimočné prípady úhrad liekov, dietetických potravín a zdravotníckych pomôcok, je uvedená v prílohe.


§ 2
Toto opatrenie nadobúda účinnosť 1. januára 2027.
























Príloha k opatreniu č. ..../2026 Z. z.


Metodika kĺzavej predikcie
pre odhad, či prostriedky zdravotnej poisťovne postačujú na výnimočné prípady úhrad liekov, dietetických potravín a zdravotníckych pomôcok

Cieľ a použitie Metodiky

Cieľom tejto Metodiky je ustanoviť princípy pre kvalifikovaný odhad, či prostriedky zdravotnej poisťovne postačujú na výnimočné prípady úhrad liekov, dietetických potravín a zdravotníckych pomôcok podľa § 88 zákona č. 363/2011 Z. z. 

Kĺzavá predikcia (rolling forecast) je metóda finančného plánovania a riadenia, ktorá kontinuálne aktualizuje výhľad zdravotnej poisťovne na aktuálny fiškálny rok na pravidelnej mesačnej báze v zmysle vyhlášky MZ SR č. 522/2023 Z. z. 

Odhad či prostriedky zdravotnej poisťovne postačujú na výnimočné prípady úhrad liekov, dietetických potravín a zdravotníckych pomôcok je výsledkom porovnania výstupu z matematicko-štatistického prediktívneho modelu zohľadňujúceho parametre definované v tejto Metodike a disponibilných zdrojov určených Vyhláškou Ministerstva zdravotníctva Slovenskej republiky o rozdelení výdavkov verejného zdravotného poistenia podľa jednotlivých typov zdravotnej starostlivosti (ďalej len „programová vyhláška“) na príslušný fiškálny rok v riadku „Lieky, dietetické potraviny a zdravotnícke pomôcky“ vo vyjadrení maximálnej sumy, nie minimálnej sumy.

Porovnanie kĺzavej predikcie s disponibilnými zdrojmi sa vypracuje zdravotnou poisťovňou na pravidelnej mesačnej báze za mesiace január až december aktuálneho fiškálneho roka v súlade s pravidelným reportingom k programovej vyhláške, pričom pre mesiace, kedy ešte nie je dostupná suma disponibilných zdrojov na aktuálny fiškálny rok sa aplikuje princíp rozpočtového provizória – aktuálna predikcia sa porovná s disponibilnými zdrojmi v hodnote z predchádzajúceho fiškálneho roka.
Parametre vstupujúce do výpočtu
Báza
· Pozostáva zo sumy úhrad za lieky, dietetické potraviny a zdravotnícke pomôcky v predchádzajúcom období oproti ktorej sa zohľadňujú nárastové (2.2) a úsporné položky (2.3).
· Vývoj bázy bude  kompenzovaný o očakávané zmeny (napr. zmena trhového podielu v dôsledku prepoistenia a pod.)
· Uplynulé mesiace aktuálneho fiškálneho roka sú postupne nahrádzané skutočnosťou v závislosti od úplnosti dobehu dát od poskytovateľov zdravotnej starostlivosti (ďalej len „PZS“) (spravidla 1,5 mesiaca po uplynutí daného mesiaca – ide najmä o oneskorenie úhrad ambulantne podávaných liekov v dôsledku fakturácie od PZS).
· Postupom času sa odhad na mesačnej báze spresňuje, prípadne sa nahrádza skutočnými údajmi v predmetných nákladových aj úsporných zložkách vstupujúcich do výpočtu, v dostatočne uzavretých kalendárnych mesiacoch.

Nárastové položky
Suma na nové kategorizácie (vrátane Zmenových žiadostí)
· Parameter zohľadňuje disponibilné zdroje v riadku „Kategorizácia nových liekov, dietetických potravín a zdravotníckych pomôcok“ programovej vyhlášky - vo vyjadrení maximálnej sumy.
· Suma disponibilných zdrojov na kategorizáciu liekov, dietetických potravín a zdravotníckych pomôcok bude v modeli prehodnotená podľa aktuálneho stavu rozhodnutí v procese kategorizácie v rámci konaní na typy návrhov A1N (Nové referenčné skupiny) vrátane typov návrhov ZM (zmenové žiadosti – rozšírenie indikácií už kategorizovaných liekov) a reálnych úhrad v aktuálnom fiškálnom roku. Analogicky pre dietetické potraviny a zdravotnícke pomôcky.
Dobeh kategorizácie minulých rokov a nárast v dôsledku osobitných cenových regulácií
· [bookmark: _Hlk227132240]Parameter zohľadňuje nárasty nákladov na  lieky, dietetické potraviny a zdravotnícke pomôcky zaradené v predchádzajúcich fiškálnych obdobiach ako aj aktuálne platné osobitné cenové regulácie MZ SR, ktoré medziročne navyšujú úhrady zdravotnej poisťovne za vybrané skupiny liekov, dietetických potravín a zdravotníckych pomôcok.
· Parameter môže byť naviazaný na disponibilné zdroje identifikované v dôvodovej správe k programovej vyhláške a bude  v modeli prehodnotený podľa aktuálneho vývoja reálnych úhrad v aktuálnom fiškálnom roku.
Limit spoluúčasti
· Parameter zohľadňuje príslušné kompenzácie doplatkov poistencov v dôsledku limitu spoluúčasti.
Výnimky (pokračujúca liečba rozliečených poistencov)
· Parameter zohľadňuje potrebné zdroje na pokračujúcu liečbu rozliečených poistencov  na výnimočné prípady úhrad liekov podľa § 88 zákona č. 363/2011 Z. z. pre potreby presnejšieho zohľadnenia.

Úsporné položky
MEA zmluvy
· Parameter zohľadňuje sumu spätne uplatňovaných zliav z liekov zaradených na základe zmluvy o podmienkach úhrady lieku (vrátane odhadov).
· MEA zmluva (Managed Entry Agreement) – zmluva uzavretá medzi držiteľom registrácie a MZ SR upravujúca podmienky úhrady lieku. Podľa § 7a zákona č. 363/2011 Z. z. môže byť zmluva podmienkou na zaradenie lieku do zoznamu kategorizovaných liekov, ako aj na zrušenie alebo zmenu indikačného alebo preskripčného obmedzenia.
Vyrovnacie rozdiely
· Parameter zohľadňuje sumu vyrovnacích rozdielov z liekov zaradených v inštitúte „podmienených kategorizácií“, ktorý predchádzal inštitútu „MEA zmlúv“ do novely zákona č. 363/2011 účinnej od 1.8.2022. Uplatňovanie vyrovnacích rozdielov je v kompetencii MZ SR a do úvahy sú brané len  vyrovnacie rozdiely, pre ktoré  už ministerstvo určilo výšky podielov jednotlivých poisťovní.
Dekategorizácia (podľa rozhodnutých konaní)
· Parameter zohľadňuje hodnotu úsporného opatrenia MZ SR v zmysle právoplatných rozhodnutí o vyradení zo zoznamu kategorizovaných liekov, dietetických potravín a zdravotníckych pomôcok.
Referencovanie, Revízia úhrad, generické / biologicky podobné lieky
· Parameter zohľadňuje aktuálny odhad dopadu úsporných opatrení v zmysle právoplatných rozhodnutí MZ SR o:
· Referencovanie cien liekov, dietetických potravín a zdravotníckych pomôcok
· Revízia úhrad liekov, dietetických potravín a zdravotníckych pomôcok
· Revízia úhrad liekov po vstupe prvého generického / biologicky podobného lieku

